LIETUVOS RESPUBLIKOS
NACIONALINĖS TEISMŲ ADMINISTRACIJOS
Į S T A T Y M A S

2002 m. kovo 14 d. Nr. IX-787

Vilnius

1 straipsnis. Nacionalinės teismų administracijos paskirtis ir veiklos pradžia

1. Nacionalinė teismų administracija yra teismų savivaldos institucijas aptarnaujanti biudžetinė įstaiga.

2. Pakeitus įstaigos pavadinimą „Teismų departamentas prie Teisingumo ministerijos“ į „Nacionalinė teismų administracija“, steigėjo funkcijas atliekančią instituciją bei Teismų departamento prie Teisingumo ministerijos funkcijas, pradeda veikti Nacionalinė teismų administracija.

3. Nacionalinės teismų administracijos steigėjo funkcijas atlieka Lietuvos Aukščiausiasis Teismas.

4. Nacionalinė teismų administracija pradeda veikti nuo 2002 m. gegužės 1 d.

5. Nacionalinė teismų administracija savo veikloje vadovaujasi Teismų įstatymu, šiuo Įstatymu, Lietuvos Aukščiausiojo Teismo tvirtinamais Nacionalinės teismų administracijos nuostatais ir kitais teisės aktais.

2 straipsnis. Nacionalinės teismų administracijos funkcijos

1. Nacionalinė teismų administracija atlieka Teismų įstatyme nustatytas funkcijas. Be Teismų įstatymo nustatytų funkcijų, Nacionalinė teismų administracija:

1) sudaro Nacionalinės teismų administracijos biudžeto bei investicinių programų projektus ir pateikia juos Teismų tarybai tvirtinti;

2) sudaro ir tvarko su Nacionalinės teismų administracijos veikla susijusias duomenų bazes;

3) rengia teismuose naudojamų statistinių ataskaitų formų bei teisės aktų, kuriuos pagal Teismų įstatymą tvirtina Teismų taryba, projektus;

4) analizuoja teismų darbo krūvį;

5) analizuoja teismų darbo sąlygas.

2. Nacionalinė teismų administracija Teismų tarybos pavedimu:

1) surenka ir analizuoja teismų (išskyrus Lietuvos Aukščiausiąjį Teismą, Lietuvos apeliacinį teismą ir Lietuvos vyriausiąjį administracinį teismą) pasiūlymus dėl biudžeto projektų bei teikia Teismų tarybai biudžeto asignavimų paskirstymo teismams projektą;

2) analizuoja valstybės investicijų teismams poreikius, parengia apibendrintus pasiūlymus dėl teismų investicinių projektų sudarymo ir įtraukimo į valstybės investicijų programą ir pateikia juos Teismų tarybai;

3) renka informaciją apie teismų (išskyrus Lietuvos Aukščiausiąjį Teismą, Lietuvos apeliacinį teismą ir Lietuvos vyriausiąjį administracinį teismą) administracinę veiklą ir teismų (teisėjų) organizacinį darbą;

4) organizuoja Lietuvos Aukščiausiojo Teismo ir Lietuvos vyriausiojo administracinio teismo biuletenių platinimą (realizavimą);

5) atstovauja Teismų tarybos kompetencijai priskiriamiems teismų interesams valstybės valdžios bei kitose institucijose;

6) analizuoja materialinės ir procesinės teisės pažeidimų, lemiančių teismo sprendimų, nuosprendžių ir nutarčių pakeitimą bei panaikinimą, priežastis ir tendencijas;

7) organizuoja bendradarbiavimą su kitų valstybių bei tarptautinėmis institucijomis teismų savivaldos, administravimo ir kitais teismų veiklos klausimais, neviršydama savo kompetencijos sudaro tarptautines sutartis dėl įvairių programų vykdymo arba dalyvauja projektuose.

3 straipsnis. Nacionalinės teismų administracijos tarnautojai

1. Nacionalinės teismų administracijai vadovauja direktorius ir jo pavaduotojas (pavaduotojai). Nacionalinės teismų administracijos direktorius gali turėti ne daugiau kaip du pavaduotojus.

2. Nacionalinės teismų administracijos direktorių penkeriems metams į pareigas skiria ir iš pareigų atleidžia Respublikos Prezidentas Aukščiausiojo Teismo pirmininko siūlymu.

3. Nacionalinės teismų administracijos direktoriaus pavaduotojus į pareigas skiria ir iš pareigų atleidžia Nacionalinės teismų administracijos direktorius Valstybės tarnybos įstatymo nustatyta tvarka.

4. Nacionalinės teismų administracijos direktoriumi gali būti skiriamas nepriekaištingos reputacijos asmuo, turintis aukštąjį universitetinį teisinį išsilavinimą ir ne mažesnį kaip penkerių metų teisinio darbo stažą.

5. Nacionalinės teismų administracijos direktoriaus, jo pavaduotojo (pavaduotojų) įgaliojimus nustato Nacionalinės teismų administracijos nuostatai.

6. Nacionalinės teismų administracijos tarnautojams taikomos Valstybės tarnybos įstatymo nuostatos.

7. Darbo įstatymai bei kiti teisės aktai, reglamentuojantys darbo santykius ir socialines garantijas, Nacionalinės teismų administracijos tarnautojams taikomi tiek, kiek jie neprieštarauja Teismų įstatymo, Valstybės tarnybos įstatymo ir šio Įstatymo nuostatoms.

4 straipsnis. Pasiūlymas Lietuvos Respublikos Vyriausybei

Lietuvos Respublikos Vyriausybė iki 2002 m. liepos 1 d. suteikia patalpas Nacionalinei teismų administracijai.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS